KOMISSION TÄYTÄNTÖÖNPANOASETUS (EU) 2022/34,

annettu 22 päivänä joulukuuta 2021,

täytäntöönpanoasetuksen (EU) 2021/405 liitteiden III, VIII, IX ja XI muuttamisesta siltä osin kuin on kyse niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen luonnonvaraisten riistalintujen, tiettyjen simpukoiden, piikkinahkaisten, vaippaeläinten ja merikotiloiden, tiettyjen kalastustuotteiden sekä sammakonreisien ja etanoiden lähetysten tulo unioniin on sallittua, ja päätöksen 2007/82/EY kumoamisesta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (2) ja erityisesti sen 127 artiklan 2 ja 4 kohdan,

sekä katsoo seuraavaa:

(1) Komission delegoidussa asetuksessa (EU) 2019/625 (3) vahvistetaan tiettyjen ihmisravinnoksi tarkoitettujen eläinten ja tavaroiden lähetysten tuloa unioniin kolmansista maista tai niiden alueilta koskevat vaatimukset sen varmistamiseksi, että ne ovat asetuksen (EU) 2017/625 1 artiklan 2 kohdan a alakohdassa tarkoitetuissa elintarviketurvallisuutta koskevissa säännöissä vahvistettujen sovellettavien vaatimusten tai vähintään niitä vastaaviksi todettujen vaatimusten mukaisia. Kyseisten tavaroiden ja eläinten tulo unioniin edellyttää erityisesti, että ne tulevat sellaisesta kolmannesta maasta tai sellaiselta kolmannen maan alueelta, joka on sisällytetty luetteloihin asetuksen (EU) 2017/625 126 artiklan 2 kohdan a alakohdan mukaisesti.

(2) Komission täytäntöönpanoasetuksessa (EU) 2021/405 (4) vahvistetaan niiden kolmansien maiden tai kolmansien maiden alueiden luettelot, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua asetuksen (EU) 2017/625 126 artiklan 2 kohdan a alakohdan mukaisesti.

(3) Jotta kolmas maa tai sen alue voidaan sisällyttää luetteloihin, sen on täytettävä asetuksen (EU) 2017/625 127 artiklassa sekä delegoidun asetuksen (EU) 2019/625 4 artiklassa vahvistetut vaatimukset.

(4) Delegoidun asetuksen (EU) 2019/625 4 artiklan f alakohdassa säädetään, että komission hyväksymän jäämien valvontaohjelman olemassaolo, sen täytäntöönpano ja siitä tiedottaminen ovat tarvittaessa edellytyksenä kolmansien maiden tai niiden alueiden sisällyttämiselle asetuksen (EU) 2017/625 126 artiklan 2 kohdan a alakohdassa tarkoitettuun luetteloon. Komission päätöksellä 2011/163/EU (5) hyväksyttiin tiettyjen kolmansien maiden toimittamat jäämien valvontasuunnitelmat, jotka koskevat kyseisen päätöksen liitteessä lueteltuja tiettyjä eläimiä ja eläinperäisiä tuotteita.

(5) Komission täytäntöönpanopäätöksellä (EU) 2021/2315 (6) poistettiin Tunisian toimittaman jäämien valvontasuunnitelman hyväksyntä luonnonvaraisen riistan osalta. Tunisia olisi sen vuoksi poistettava täytäntöönpanoasetuksen (EU) 2021/405 liitteessä III olevasta niiden kolmansien maiden luettelosta, joista tiettyjen ihmisravinnoksi tarkoitettujen luonnonvaraisten riistalintujen tulo unioniin on sallittua. Tunisialle on ilmoitettu asiasta.

(6) Täytäntöönpanopäätöksellä (EU) 2021/2315 hyväksyttiin Ukrainan valvontasuunnitelma alaluokkaan ”nilviäiset” kuuluvien merikotiloiden osalta. Koska Ukraina on toimittanut asianmukaiset todisteet ja takeet siitä, että se täyttää vesiviljelystä peräisin olevien merikotiloiden lähetysten unioniin tuloa koskevat unionin lainsäädännön vaatimukset, kyseinen kolmas maa olisi lisättävä täytäntöönpanoasetuksen (EU) 2021/405 liitteessä VIII olevaan luetteloon niistä kolmansista maista tai niiden alueista, joista tiettyjen simpukoiden, piikkinahkaisten, vaippaeläinten ja merikotiloiden lähetysten tulo unioniin on sallittua. Ukrainalle on ilmoitettu asiasta.

(7) Täytäntöönpanopäätöksellä (EU) 2021/2315 jaettiin päätöksen 2011/163/EU liitteessä oleva luokka ”vesiviljelytuotteet” neljään alaluokkaan, jotka ovat ”eväkalat”, ”eväkalatuotteet” (esim. kaviaari), ”äyriäiset” ja ”nilviäiset”. Johdonmukaisuuden ja selkeyden vuoksi on aiheellista muuttaa täytäntöönpanoasetuksen (EU) 2021/405 liitettä IX tarpeen mukaan niiden vesiviljelytuotteiden alaluokkien määrittelemiseksi, joiden tuloa varten kolmannet maat on hyväksytty.

(8) Täytäntöönpanopäätöksellä (EU) 2021/2315 hyväksyttiin Albanian, Argentiinan, Valko-Venäjän, Bosnia ja Hertsegovinan, Chilen, Falklandinsaarten, Färsaarten, Mansaaren, Israelin, Japanin, Kenian, Mauritiuksen, Moldovan, Montenegron, Uuden-Seelannin, Pohjois-Makedonian, Serbian, Singaporen, Sveitsin, Tunisian, Turkin, Ugandan, Ukrainan, Yhdistyneen kuningaskunnan ja Uruguayn vesiviljelytuotteita koskevat jäämien valvontasuunnitelmat muun muassa, tapauksen mukaan, alaluokan ”eväkalat” osalta. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX kyseisen hyväksynnän huomioon ottamiseksi. Näille kolmansille maille on ilmoitettu asiasta.

(9) Täytäntöönpanopäätöksellä (EU) 2021/2315 hyväksyttiin Bangladeshin, Brasilian, Kanadan, Kiinan, Kolumbian, Costa Rican, Ecuadorin, Hondurasin, Intian, Indonesian, Malesian, Meksikon, Marokon, Myanmarin/Burman, Panaman, Perun, Filippiinien, Saudi-Arabian, Etelä-Korean, Sri Lankan, Taiwanin, Thaimaan, Yhdysvaltojen ja Vietnamin vesiviljelytuotteita koskevat jäämien valvontasuunnitelmat muun muassa, tapauksen mukaan, alaluokkien ”eväkalat” ja ”äyriäiset” osalta. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX kyseisen hyväksynnän huomioon ottamiseksi. Näille kolmansille maille on ilmoitettu asiasta.

(10) Täytäntöönpanopäätöksellä (EU) 2021/2315 hyväksyttiin Belizen, Brunein, Kuuban, Guatemalan, Mosambikin, Uuden-Kaledonian, Nicaraguan, Nigerian, Tansanian ja Venezuelan vesiviljelytuotteita koskevat jäämien valvontasuunnitelmat alaluokan ”äyriäiset” osalta. Sen vuoksi on aiheellista muuttaa täytäntöönpanoasetuksen (EU) 2021/405 liitettä IX kyseisen hyväksynnän huomioon ottamiseksi. Näille kolmansille maille on ilmoitettu asiasta.

(11) Täytäntöönpanopäätöksellä (EU) 2021/2315 hyväksyttiin Iranin vesiviljelytuotteita koskeva jäämien valvontasuunnitelma alaluokkien ”eväkalatuotteet (kaviaari)” ja ”äyriäiset” osalta. Koska Iran on nyt toimittanut riittävät todisteet ja takeet siitä, että se täyttää vesiviljelystä peräisin olevien eväkalatuotteiden (kaviaarin) lähetysten unioniin tuloa koskevat unionin lainsäädännön vaatimukset, on aiheellista muuttaa sitä koskevaa kohtaa täytäntöönpanoasetuksen (EU) 2021/405 liitteessä IX olevassa luettelossa niistä kolmansista maista tai niiden alueista, joista tiettyjen kalastustuotteiden lähetysten tulo unioniin on sallittua. Iranille on ilmoitettu asiasta.

(12) Täytäntöönpanopäätöksellä (EU) 2021/2315 peruutettiin Omanin toimittaman jäämien valvontasuunnitelman hyväksyntä eväkalojen osalta. Oman olisi sen vuoksi poistettava täytäntöönpanoasetuksen (EU) 2021/405 liitteessä IX olevasta niiden kolmansien maiden luettelosta, joista tiettyjen kalastustuotteiden lähetysten tulo unioniin on sallittua. Omanille on ilmoitettu asiasta.

(13) Täytäntöönpanoasetuksen (EU) 2021/405 liitteessä XI vahvistetaan luettelo kolmansista maista tai niiden alueista, joista sammakonreisien ja etanoiden lähetysten tulo unioniin on sallittua. Georgia ja Venäjä olisi lisättävä kyseiseen luetteloon etanoiden osalta, koska ne ovat toimittaneet asianmukaiset todisteet ja takeet siitä, että ne täyttävät kyseisten tavaroiden lähetysten unioniin tuloa koskevan unionin lainsäädännön vaatimukset.

(14) Komission päätöksessä 2007/82/EY (7) edellytetään, että jäsenvaltiot kieltävät kaikkien ihmisravinnoksi tarkoitettujen kalastustuotteiden tuonnin Guineasta. Komissio teki Guineassa vuonna 2019 tarkastuksen arvioidakseen käytössä olevia unioniin ihmisravinnoksi vietäviksi tarkoitettujen kalastustuotteiden valvontajärjestelmiä. Komissio ilmoitti Guinealle 7 päivänä toukokuuta 2021, että toimitetut tiedot olivat tyydyttäviä ja että vuoden 2019 tarkastus oli saatettu onnistuneesti päätökseen. Sen vuoksi päätös 2007/82/EY olisi kumottava. Tarkastuksen tulosten perusteella on aiheellista säilyttää Guinea täytäntöönpanoasetuksen (EU) 2021/405 liitteessä IX kolmantena maana, josta sellaisten pyydettyjen luonnonvaraisen kalojen lähetysten, joita ei ole valmistettu tai jalostettu muulla tavoin kuin poistamalla pää, perkaamalla, jäähdyttämällä tai jäädyttämällä, tulo unioniin on sallittua.

(15) Sen vuoksi täytäntöönpanoasetuksen (EU) 2021/405 liitteitä III, VIII, IX ja XI olisi muutettava.

(16) Yhdenmukaisuuden varmistamiseksi päätöksen 2011/163/EU kanssa ja oikeusvarmuuden vuoksi tämän asetuksen olisi tultava voimaan kiireellisesti.

(17) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Korvataan täytäntöönpanoasetuksen (EU) 2021/405 liitteet III, VIII, IX ja XI tämän asetuksen liitteessä olevalla tekstillä.

2 artikla Kumotaan päätös 2007/82/EY.

3 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä joulukuuta 2021. Komission puolesta Puheenjohtaja Ursula VON DER LEYEN

(1) EUVL L 31, 1.2.2002, s. 1.

(2) EUVL L 95, 7.4.2017, s. 1.

(3) Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).

(4) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).

(5) Komission päätös 2011/163/EU, annettu 16 päivänä maaliskuuta 2011, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä (EUVL L 70, 17.3.2011, s. 40).

(6) Komission täytäntöönpanopäätös (EU) 2021-2315, annettu 17 päivänä joulukuuta 2021, kolmansien maiden neuvoston direktiivin 96/23/EY 29 artiklan mukaisesti toimittamien suunnitelmien hyväksymisestä annetun päätöksen 2011/163/EU muuttamisesta (EUVL L 464, 28.12.2021, s. 17).

(7) Komission päätös 2007/82/EY, tehty 2 päivänä helmikuuta 2007, kiireellisistä toimenpiteistä ihmisravinnoksi tarkoitettujen kalastustuotteiden Guinean tasavallasta tapahtuvan tuonnin keskeyttämiseksi (EUVL L 28, 3.2.2007, s. 25).